קונגרס אראס

קונגרס אראס (באנגלית: Congress of Arras) היה כנס דיפלומטי שהוקם באראס בקיץ של שנת 1435 במהלך מלחמת מאה השנים, ובו השתתפו נציגים מאנגליה, צרפת ובורגונדיה. זה היה המשא ומתן הראשון מאז הסכם טרואה והוא ביטל את ההסכם בן חמש עשרה השנים בין בורגונדיה לאנגליה, שלפיו שושלת הנרי החמישי הייתה אמורה לרשת את הכתר הצרפתי. ההיסטוריון ריצ'רד ווהן כינה אותו כ"קונגרס השלום האמיתי הראשון של אירופה".

לקראת סוף מלחמת מאה השנים, גם קונגרס אראס וגם הסכם אראס שבא בעקבותיו נחשבו לכישלונות דיפלומטיים עבור אנגליה, ולעומת זאת להצלחות גדולות עבור צרפת. הם הובילו בסופו של דבר לגירוש האנגלים מצרפת.

 התכנסות 
נציגי אנגליה נכנסו לקונגרס מתוך אמונה שמדובר במשא ומתן לשלום בין אנגליה לצרפת בלבד. הם הציעו הפסקת אש ממושכת ונישואין בין המלך האנגלי הצעיר הנרי השישי לבין בתו של מלך צרפת שארל השביעי. עם זאת, האנגלים לא היו מוכנים לוותר על טענתם לכתר צרפת. עמדה זו מנעה ניהול משא ומתן משמעותי. המשלחת האנגלית פרשה מהקונגרס באמצע ההתכנסות כדי להדוף פשיטה של הקצינים הצרפתים סנטריי ולה הייר.

במקביל, המשלחת הצרפתית ואנשי הדת המובילים דחקו בפיליפ השלישי, דוכס בורגונדיה להתפייס עם שארל השביעי. בורגונדיה הייתה באותה תקופה בעלת ברית של אנגליה מאז רצח אביו של פיליפ בשנת 1419. שארל השביעי היה מעורב באותו רצח, ולכן פיליפ תיעב אותו. למרות זאת, פיליפ סבר שיוכל להפיק תועלת מממשלה צרפתית הנשלטת על ידי מלך חלש כמו שארל, במקום בידי ג'ון, דוכס בדפורד.

אחותו של פיליפ, אן מבורגונדי, הייתה נשואה לדוכס האנגלי (ג'ון, דוכס בדפורד). לאחר מותה בשנת 1432, היחסים בין פיליפ לדוכס הידרדרו. כאשר המשלחת האנגלית חזרה לקונגרס אראס, הם גילו שגם בעל בריתם הבורגונדי החליף צד ועבר לתמוך בצרפתים. דוכס בדפורד, שהיה למעשה האדם היחיד שעדיין החזיק את הברית האנגלו-בורגונדית, מת ב-14 בספטמבר 1435, שבוע אחד בלבד לפני סיום הוועידה.

 משתתפים 
 עבור האנגלים 
 ג'ון קמפ, הארכיבישוף מקנטרברי
 הנרי בופור, חשמן
 ג'ון הולנד, דוכס הנטינגדון
 ויליאם דה לה פול, דוכס סאפוק
 ויליאם אלנוויק, בישוף נוריץ'
 תומאס רודבורן, הבישוף של סנט דייוויד
 ויליאם לינדווד, הלורד שומר החותם
 ג'ון פופהאם, אביר
 רוברט שוטסברוק, אביר
 ויליאם ספרבר, דוקטור למשפטים
 פייר קאושון, בישוף ליזייה
 ז'אן דה רינל, מזכיר המלוכה
 ראול רוסל, דוקטור למשפטים, גזבר רואן
 תומאס דה קורסל, שגריר פריז

 עבור הצרפתים 
ייצגו את שארל השביעי:
 שארל הראשון, דוכס בורבון
 רנו דה שארטר, הארכיבישוף של ריימס, קנצלר צרפת
 ארתור דה ריצ'מונט, לוטננט
 ארנולד, דוכס חלרה
 שארל הראשון, רוזן נבר
 ריצ'רד, רוזן אטמפ
 אנטואן, רוזן וודמון
 אנגלברט הראשון, רוזן נאסאו
 ג'ון, הבישוף של ליאז'
 הבישוף של אראס
 הבישוף של אוקסר

ייצגו את בורגונדיה:
 פיליפ השלישי, דוכס בורגונדיה
 הקנצלר ניקולס רולין
 לואי דה לוקסמבורג, רוזן סן-פול
 ז'אן השני דה לוקסמבורג, רוזן ליני

 גישור 
ניקולו אלברגטי, הבישוף של בולוניה

 הסכם אראס 
הקונגרס הוביל לחתימת הסכם אראס השני, שנחתם ב-20/21 בספטמבר 1435 והפך להישג דיפלומטי חשוב עבור הצרפתים בשנות הסיום של מלחמת מאה השנים. ההסכם יישב סכסוך ארוך שנים בין המלך שארל השביעי מצרפת לבין הדוכס פיליפ השלישי מבורגונדיה. פיליפ הכיר בשארל השביעי כמלך צרפת, ובתמורה, פיליפ שוחרר מחובת נאמנות לכתר, ושארל הסכים להעניש את רוצחי אביו של פיליפ, הדוכס ז'אן הראשון מבורגונדיה.

על ידי שבירת הברית בין בורגונדיה לאנגליה, ביסס שארל השביעי את מעמדו כמלך צרפת מול טענתו של הנרי השישי מלך אנגליה לכתר. צרפת נהנתה מתמיכתה של סקוטלנד כבעלת ברית ואנגליה נותרה מבודדת. משנת 1435 ואילך, השלטון האנגלי בצרפת החל לדעוך.

ההצלחה המוגבלת של הקונגרס התאפשרה בזכות נציגים של האפיפיור אאוגניוס הרביעי ומועצת בזל. חברי כל אחת מהמשלחות הללו כתבו חוות דעת משפטיות הפוטרות את הדוכס פיליפ מבורגונדיה מחובותיו הקודמות כלפי אנגליה.

 ראו גם 
 צרפת בימי הביניים
 מלחמת מאה השנים

 קישורים חיצוניים 

 הערות שוליים 

קטגוריה:מלחמת מאה השנים
קטגוריה:אנגליה: אמנות והסכמים
קטגוריה:ממלכת צרפת: אמנות והסכמים
קטגוריה:בורגונדיה